b'\n_START_ARTICLE_\nLiaudies universitetas\n_START_PARAGRAPH_\nLiaudies universitetas \xe2\x80\x93 neformaliojo \xc5\xa1vietimo \xc4\xafstaiga, skirta t\xc4\x99stin\xc4\x97ms suaugusi\xc5\xb3j\xc5\xb3 studijoms.\n_START_SECTION_\nStudijos\n_START_PARAGRAPH_\nLiaudies universitete sudaromos s\xc4\x85lygos lavintis visiems norintiems, b\xc5\xabsimiesiems studentams nekeliami akademiniai ar kiti reikalavimai, n\xc4\x97ra formali\xc5\xb3 atrankos proced\xc5\xabr\xc5\xb3, priimami visi, neatsi\xc5\xbevelgiant \xc4\xaf i\xc5\xa1silavinim\xc4\x85, neribojamas mokymosi laikas, sparta, besimokan\xc4\x8diojo am\xc5\xbeius. Studijos \xc4\xafvairi\xc5\xb3 form\xc5\xb3 \xe2\x80\x93 ilgalaikiai arba trumpalaikiai kursai (\xc4\xafvairi\xc5\xb3 moksl\xc5\xb3, kalb\xc5\xb3, dail\xc4\x97s, muzikos, etnin\xc4\x97s kult\xc5\xabros, sveikos gyvensenos ir kiti), seminarai, paskait\xc5\xb3 ciklai.\n_START_SECTION_\nIstorija\n_START_PARAGRAPH_\nLiaudies universitetai prad\xc4\x97ti kurti XIX a. viduryje. Pirm\xc4\x85j\xc4\xaf liaudies universitet\xc4\x85 (Auk\xc5\xa1tesnioji liaudies mokykla), skirt\xc4\x85 suaugusi\xc5\xb3j\xc5\xb3 \xc5\xa1vietimui, 1844 \xc4\xafk\xc5\xabr\xc4\x97 dan\xc5\xb3 ra\xc5\xa1ytojas, pedagogas, istorikas Nikolajus Frederikas Severinas Grundtvigas (1783-1872) Rodingo (Danija) kaime. 1864 m. liaudies universitet\xc5\xb3 \xc4\xafkurta Norvegijoje, 1868 m. \xe2\x80\x93 \xc5\xa0vedijoje. 1867 m. Did\xc5\xbeiosios Britanijos Kembrid\xc5\xbeo ir Oksfordo universitet\xc5\xb3 d\xc4\x97stytojai pareng\xc4\x97 liaudies universitet\xc5\xb3 nuostatus; jais r\xc4\x97m\xc4\x97si ir JAV, Vokietijos, Belgijos liaudies universitetai. Pranc\xc5\xabzijoje liaudies universitetai buvo organizuojami kaip diskusij\xc5\xb3 klubai._NEWLINE_Rusijos imperijoje pirm\xc4\x85j\xc4\xaf liaudies universitet\xc4\x85 \xc4\xafsteig\xc4\x97 generolas, Tolim\xc5\xb3j\xc5\xb3 Ryt\xc5\xb3 u\xc5\xbekariautojas, v\xc4\x97liau aukso pramonininkas Alfonsas \xc5\xa0aniavskis (1837\xe2\x80\x931905 m.), testamentu palik\xc4\x99s vis\xc4\x85 turt\xc4\x85 liaudies \xc5\xa1vietimo reikm\xc4\x97ms. Bet tik 1908 m. jo name Arbate atv\xc4\x97r\xc4\x97 duris Maskvos miesto \xc5\xa0aniavskio liaudies universitetas, jau pirmaisiais metais surink\xc4\x99s 400 klausytoj\xc5\xb3. Universitete studijavo ir lietuviai Adolfas Klimas, Adomas Lastas, Ignas \xc5\xa0einius bei kiti.\n_START_SECTION_\nLietuvoje\n_START_PARAGRAPH_\nLietuvoje liaudies universitetai prad\xc4\x97ti kurti XIX a. prad\xc5\xbeioje. 1915 m. Vokietijai okupavus Lietuv\xc4\x85 lietuviai, \xc5\xbeydai ir lenkai \xc4\x97m\xc4\x97 steigti kursus Vilniuje tik\xc4\x97damiesi, kad i\xc5\xa1 j\xc5\xb3 i\xc5\xa1sipl\xc4\x97tos auk\xc5\xa1toji mokykla. 1916 m. Lenk\xc5\xb3 profs\xc4\x85jung\xc5\xb3 draugijos iniciatyva buvo \xc4\xafsteigtas Adomo Mickevi\xc4\x8diaus liaudies universitetas. Lietuvos \xc5\xa1vietimo Vinco Kudirkos draugija, \xc4\xafkurta 1923 m. Kaune, 1924 m. \xc4\xafsteig\xc4\x97 Vinco Kudirkos liaudies universitet\xc4\x85. Jame buvo skaitomos gamtos, istorijos, medicinos, literat\xc5\xabros, psichologijos, meno ir kitos paskaitos. Jas skait\xc4\x97 Lietuvos universiteto profesoriai Pranas Augustaitis, Vaclovas Bir\xc5\xbei\xc5\xa1ka, Tadas Ivanauskas, Vladas La\xc5\xa1as, Antanas Pur\xc4\x97nas, Kazys Sle\xc5\xbeevi\xc4\x8dius, Jonas Gudaitis-Vabalas, Zigmas \xc5\xbdemaitis, gydytojai, mokytojai, studentai ir kiti mokslininkai, menininkai ir visuomen\xc4\x97s veik\xc4\x97jai. \xc4\xae paskaitas susirinkdavo 400\xe2\x80\x93500 klausytoj\xc5\xb3._NEWLINE_1925 m. gegu\xc5\xbe\xc4\x97s 26 d. Lietuvi\xc5\xb3 katalik\xc5\xb3 jaunimo federacija \xe2\x80\x9ePavasaris\xe2\x80\x9c \xc4\xafk\xc5\xabr\xc4\x97 Motiejaus Valan\xc4\x8diaus liaudies universitet\xc4\x85 Kaune, v\xc4\x97liau jo filialai \xc4\xafsteigti Leipalingyje, \xc5\xa0iauliuose, \xc5\xa0ilal\xc4\x97je, Taurag\xc4\x97je, Tel\xc5\xa1iuose ir kitur. Prie j\xc5\xb3 veik\xc4\x97 ra\xc5\xa1tingumo kursai. 1926 m. Taurag\xc4\x97je atidarytas Dionizo Po\xc5\xa1kos liaudies universitetas. 1920 m. \xc5\xa0iauliuose \xc4\xafkurta Knyg\xc5\xb3 leidybos ir kult\xc5\xabros bendrov\xc4\x97 \xe2\x80\x9eKult\xc5\xabra\xe2\x80\x9c steig\xc4\x97 \xc4\xafvairius kursus, organizavo mokslo populiarinam\xc4\x85sias paskaitas. 1926 m. atidarytas Povilo Vi\xc5\xa1inskio liaudies universitetas. \xe2\x80\x9eKult\xc5\xabros\xe2\x80\x9c b\xc5\xabreliai 1925\xe2\x80\x931926 m. organizavo liaudies universitetus Pasvalyje, Pilvi\xc5\xa1kiuose, Taurag\xc4\x97je ir kitur. J\xc5\xb3 veikloje daugiausia dalyvavo mokytojai._NEWLINE_Po Gruod\xc5\xbeio septynioliktosios perversmo liaudies universitetai buvo u\xc5\xbedaryti. 1927 m. \xc4\xafkurta Lietuvi\xc5\xb3 mokytoj\xc5\xb3 tautinink\xc5\xb3 Jono Basanavi\xc4\x8diaus s\xc4\x85junga 1928 m. prad\xc4\x97jo steigti Jono Basanavi\xc4\x8diaus liaudies universitetus. 1937 m. buvo 56 liaudies universitetai su daugiau kaip 160 000 klausytoj\xc5\xb3. 1937 m. prad\xc4\x97jo veikti ir Darbo r\xc5\xabm\xc5\xb3 organizuojami kursai \xc4\xafvairioms specialyb\xc4\x97ms \xc4\xafgyti ar kvalifikacijai kelti, kurie 1938 m. i\xc5\xa1sipl\xc4\x97tojo \xc4\xaf liaudies universitet\xc4\x85. J\xc4\xaf lank\xc4\x97 daugiau kaip 3000 darbinink\xc5\xb3._NEWLINE_TSRS okupavus Lietuv\xc4\x85 1941 m. liaudies universitetai organizuoti naujais pagrindais. J\xc5\xb3 veiklai vadovavo \xc5\xa0vietimo liaudies komisariato Suaugusi\xc5\xb3j\xc5\xb3 \xc5\xa1vietimo valdyba. 1940\xe2\x80\x931941 m. veik\xc4\x97 8 liaudies universitetai Vilniuje, Kaune, Marijampol\xc4\x97je, Ma\xc5\xbeeikiuose, Taurag\xc4\x97je, Vilkavi\xc5\xa1kyje, K\xc4\x97dainiuose ir Lazdijuose. Juose buvo socialini\xc5\xb3 ir ekonomini\xc5\xb3 moksl\xc5\xb3, gamtos, agronomijos, literat\xc5\xabros ir meno skyriai. Juos lank\xc4\x97 apie 6000 student\xc5\xb3, dirbo 170 lektori\xc5\xb3. 1941 m. Lietuv\xc4\x85 okupavus Vokietijai liaudies universitetai u\xc5\xbedaryti, v\xc4\x97l prad\xc4\x97ti steigti 1958 m._NEWLINE_Kult\xc5\xabros ministerijos \xc4\xafsteigtuose liaudies universitetuose buvo skaitomos paskaitos, daugiausia literat\xc5\xabros, meno, marksizmo\xe2\x80\x93leninizmo temomis. 1960 m. patvirtinti respublikiniai liaudies universitet\xc5\xb3 nuostatai. J\xc5\xb3 darb\xc4\x85 kontroliavo Respublikin\xc4\x97 liaudies universitet\xc5\xb3 taryba, \xc4\xafkurta 1964 m. prie \xe2\x80\x9e\xc5\xbdinijos\xe2\x80\x9c draugijos valdybos. 1964 m. Vilniuje \xc4\xafsteigta 18 bazini\xc5\xb3 liaudies universitet\xc5\xb3, kurie teik\xc4\x97 metodin\xc4\x99 med\xc5\xbeiag\xc4\x85 kitiems. Miestuose ir rajonuose veik\xc4\x97 po vien\xc4\x85 liaudies universitet\xc4\x85 su tam tikrais fakultetais (valstyb\xc4\x97s ir teis\xc4\x97s, ateizmo, sveikatos apsaugos, pedagogikos, literat\xc5\xabros, meno, \xc5\xbeem\xc4\x97s \xc5\xabkio, karinio patriotinio aukl\xc4\x97jimo, buities kult\xc5\xabros ir kt.). \xc4\xaemon\xc4\x97se, \xc4\xafstaigose, kaimo vietov\xc4\x97se buvo steigiami fakultet\xc5\xb3 filialai. Paskaitos truko 1\xe2\x80\x933 m. du kartus per m\xc4\x97nes\xc4\xaf._NEWLINE_Atk\xc5\xabrus nepriklausomyb\xc4\x99 liaudies universitetai u\xc5\xbedaryti, vietoj j\xc5\xb3 mokslo, kult\xc5\xabros ir visuomenin\xc4\x97s organizacijos, muziejai, bibliotekos organizuoja edukacin\xc4\x99 veikl\xc4\x85, paskaitas, seminarus, konferencijas. 1992 m. \xc4\xafsteigta Lietuvos suaugusi\xc5\xb3j\xc5\xb3 \xc5\xa1vietimo asociacija, kuri turi regioninius suaugusi\xc5\xb3j\xc5\xb3 \xc5\xa1vietimo informacinius centrus Alytuje, Kaune, Klaip\xc4\x97doje, Panev\xc4\x97\xc5\xbeyje, \xc5\xa0iauliuose, Taurag\xc4\x97je, Tel\xc5\xa1iuose, Utenoje, Vilniuje. Ji kartu su Lietuvos liaudies buities muziejumi 2000 m. \xc4\xafsteig\xc4\x97 \xe2\x80\x9eRum\xc5\xa1i\xc5\xa1ki\xc5\xb3 muziejaus dvaro akademij\xc4\x85\xe2\x80\x9c. 1995 m. Vilniuje \xc4\xafkurtas Tre\xc4\x8diojo am\xc5\xbeiaus universitetas, jame veikia Chorinio dainavimo, Dvasinio tobul\xc4\x97jimo, Kra\xc5\xa1totyros, Literat\xc5\xabros, Religini\xc5\xb3 studij\xc5\xb3, Sveikatos, Tautodail\xc4\x97s, Turizmo fakultetai. Turi filialus Dotnuvoje, Kaune, Klaip\xc4\x97doje, Marijampol\xc4\x97je, Panev\xc4\x97\xc5\xbeyje, Prienuose, \xc5\xa0iauliuose, Tel\xc5\xa1iuose, Ukmerg\xc4\x97je, Visagine su daugiau kaip 2000 student\xc5\xb3 (2007 m.).'